Paarliet (78) bel seun ná aanval voor sy sterf | Netwerk24
Paarliet (78) bel seun ná aanval voor sy sterf
Deur Warda Meyer 28 September 2018 13:48
'n Bejaarde vrou van die Paarl in die Wes-Kaap kon Donderdag nog daarin slaag om haar seun te bel nadat 'n inbreker haar in haar huis oorval het.
Die polisie het Antoinette Breytenbach (78) egter dood in haar huis in West-straat, Noorder-Paarl aangetref.
Die inbreker, wie se planne vermoedelik in die wiele gery is, het met leë hande van die toneel gevlug.
Kapt. Louise du Plessis, polisiewoordvoerder, sê die polisie het die vrou se selfoon buite die huis gevind. "Niks anders word uit die huis vermis nie."
Breytenbach se dood het skokgolwe deur die rustige woonbuurt gestuur.
Die huis waarin 'n bejaarde inwoner van die Paarl vermoor is.Foto: Paarl Post
Die polisie het inwoners Vrydag gerusgestel dat hy alles moontlik doen om die moordenaar vas te trek.
Kol. Gerhard Braaf, waarnemende stasiebevelvoerder van die Paarlse polisie, sê die ondersoek is in 'n sensitiewe stadium. Volgens voorlopige aanduidings lyk dit na 'n huisbraak wat skeefgeloop en in 'n moord ontaard het.
"Ons fynkam die huis vir leidrade. Forensiese spanne van Kaapstad was op die toneel en die ondersoek deur voort," sê Braaf.
Die polisie het Vrydag steeds probeer vasstel hoe die aanvaller toegang tot die huis verkry het.
Braaf sê Breytenbach het sigbare beserings opgedoen, maar die polisie wag vir die uitslag van die nadoodse ondersoek wat die presiese oorsaak van haar dood sal bepaal.